Arne Melander

Arne Andreas Melander (født 25. september 1939, død 28. januar 2022) var en norsk tennisspiller og idrettsleder. Han vant to NM-titler i double innendørs: I 1964 sammen med Sjur Lars Galtung og i 1965 sammen med Finn Dag Jagge.

Melander var både visepresident og president i Norges Tennisforbund (NTF) og mottok Norges Tennisforbunds hedersmerke i gull. Han var i tillegg styremedlem i det europeiske tennisforbundet 1987-2002 hvor han også ble tildelt æresmedlemskap (Honorary Life Counsellors).

Melander var primus motor for tennis i Bergen fra 1980-årene. Han ble medeier av Bergen Racketsenter (Insport Arena) i 1994. Han sponset i flere år kvalifiseringen til U16-EM for lag som ble avholdt i Bergen Racketsenter. Profilerte tennisspillere som Casper Ruud, Andy Murray, Gaël Monfils, Jo-Wilfried Tsonga og Anastasija Myskina har alle vært innom turneringen før de slo igjennom.

I 1957 vant Melander for første gang i Bergen, da han vant herrer single i Bergens Tennisklubbs 60-årsjubileumsturnering. Melander var æresmedlem i Bergens Tennisklubb (BTK).

Referanser

Eksterne lenker 
Bergens Tennisklubbs historie

Fødsler i 1939
Dødsfall i 2022
Norske tennisspillere
Norske idrettsledere
Norgesmestere i tennis
Personer fra Oslo
Personer fra Bergen kommune